रोहतक. अब कन्या भ्रूण हत्या रोकने में 5वीं से 12वीं कक्षा के विद्यार्थिी निर्णायक भूमिका निभाएंगे। उन्हें घर और आसपास के परिवारों में ऐसी किसी भी सूचना को डीसी, सीएमओ या ट्रेनर तक पहुंचाने के लिए ट्रेंड किया जाएगा। सार्वदेशिक आर्य युवक परिषद द्वारा इससे संबंधित योजना तैयार की गई है। जलियांवाला बाग कांड की 98वीं बरसी पर 13 अप्रैल को इसका शुभारंभ होगा। प्रदेश के 22 जिलों में 225 विशेष योग्यता प्राप्त शिक्षकों की मदद से 50 प्रशिक्षण कार्यक्रम आयोजित होंगे, जिनसे गांव स्तर पर जागरुकता लाने का प्रयास होगा।
सार्वदेशिक आर्य युवक परिषद द्वारा स्वामी इंद्रवेश विद्यापीठ टिटौली में आयोजित 11 दिवसीय बेटी बचाओ चतुर्वेद पारायण महायज्ञ के चौथे दिन रविवार को प्रदेशभर से आए शिक्षक प्रतिनिधियों की मौजूदगी में इस अभियान की रूपरेखा बनाई गई। सर्वसम्मति से इस मिशन में मात्र कन्या भ्रूण हत्या रोकने के प्रति समाज में जागरुकता लाने का संकल्प लिया गया।
2 हजार विद्यार्थियों को दिया जाएगा विशेष प्रशिक्षण
स्वामी आर्यवेश के सानिध्य में 13 अप्रैल को प्रथम चरण में 98 शिक्षकों को सम्मानित करने के साथ ही अभियान शुरू होगा, जो प्रदेश में भ्रूण हत्या के प्रति विद्यार्थियों को प्रशिक्षण देंगे। इसी मौके पर एक तारीख घोषित की जाएगी, जब हरियाणा के 22 जिलों के 90 गांवों में बेटी बचाओ अभियान की प्रभातफेरी और जागरुकता रैली निकाली जाएगी। इसके लिए चार दिवसीय 50 प्रशिक्षण शिविर आयोजित होंगे, जिनमें गांव स्तर के विद्यार्थियों को भ्रूण हत्या रोकने की जरूरत और उसके परिणाम के बारे में प्रशिक्षित किया जाएगा। अंतिम चरण में 4 प्रशिक्षण कार्यक्रम होंगे, जिनमें ट्रेनिंग ले चुके बच्चों में से चयनित 2 हजार विद्यार्थियों को विशेष प्रशिक्षण दिया जाएगा।
hin_Deva hin_Deva hin_Deva hin_Deva